ועדת הכלכלה, כנסת 20, פרוטוקול מספר 367, 2016-11-29 09:30

איילת נחמיאס ורבין: בוקר טוב, חברים וחברות, בוקר טוב לחברתי רחל עזריה, בוקר טוב למנהלת הוועדה וליועצת המשפטית.

איילת נחמיאס ורבין: אני מאוד נרגשת לפתוח את הדיון הזה, הדיון הראשון היום ביום המשפחה הישראלית, יום שאני יזמתי בכנסת.

איילת נחמיאס ורבין: רחל עזריה ואני עומדות בראש שדולת המשפחה הישראלית.

איילת נחמיאס ורבין: אנחנו מרגישות חובה מיוחדת לשרת את המשפחות הצעירות, המבוגרות, הלא סטנדרטיות – נקרא לזה – אלה שפתאום מתפתחות לנו מסביבנו ופתאום רואים שהמשפחה כבר לא נופלת לשום תבנית שהכרנו, ואני חושבת שיש בזה הרבה דברים משמחים.

איילת נחמיאס ורבין: נמצאים כאן איתי היום - סימונה מורלי, מהמרכז להעצמת הורות באשדוד, שמלווים אותי ביום המשפחה ואני מודה להם מאוד.

איילת נחמיאס ורבין: זה פרויקט עירוני, בעל חשיבות מאוד מאוד גדולה בעיני, לתמיכה בהורים.

איילת נחמיאס ורבין: רחל, אני לא יודעת אם הזדמן לך להיות אצלם, אבל אני אקח אותך איתי, כי זה אחד המקומות שאני הכי אוהבת לחזור אליו.

איילת נחמיאס ורבין: זה מקום מיוחד במינו.

איילת נחמיאס ורבין: התכנסנו כאן היום גם כדי להתעדכן בנושא הצעת החוק שהגישה חברת הכנסת עזריה ולדון בכל הנושא של תחליפי מזון לתינוקות.

איילת נחמיאס ורבין: אני נוהגת לספר בגילוי לב – רחל ואני עוסקות בנושא הזה – שהבן הראשון שלי לא טעם תחליפי מזון לתינוקות כי הוא ינק עד גיל שנה וארבעה חודשים, אבל התאומים שלי השלימו הפער, כי הם צרכו תחליף מזון לתינוקות עד גיל ארבע וחצי.

איילת נחמיאס ורבין: אי אפשר היה להיפטר מהדבר הזה, היו לנו סטוקים בבית.

איילת נחמיאס ורבין: ולכן, כשמדברים איתי על עלויות תחליפי מזון לתינוקות, אני לגמרי מבינה על מה מדברים.

איילת נחמיאס ורבין: אנחנו נתחיל את הדיון ונתעדכן.

איילת נחמיאס ורבין: רחל עזריה תפתח.

איילת נחמיאס ורבין: אני כבר אומר שאתמול ניהלתי שיחות עם אמיר רשף ועם עידית, כדי להבין איפה אנחנו נמצאים לאור השינויים שחלו בעקבות וועדת המחירים בחודש יוני.

איילת נחמיאס ורבין: אקדים ואומר – אולי אני אעשה איזשהו ספוילר – ככל שאני מתעמקת אני נוטה לחשוב שהממשלה תצטרך לקבל כאן החלטות קצת יותר אמיצות מאשר פיקוח על המחירים, ולדון בשאלה האמיתית שהופכת את הפער בין מחירי תחליפי מזון לתינוקות בישראל בהשוואה לעולם לבלתי נסבל, וזה סוגיית המע"מ.

איילת נחמיאס ורבין: אני חושבת שצריך להידרש לזה - - -

רחל עזריה: אנחנו נקיים על זה דיון.

רחל עזריה: אני לא חושבת שזה העניין.

איילת נחמיאס ורבין: זה בסדר גמור, אנחנו יודעות להיות חלוקות בצורה מכובדת.

איילת נחמיאס ורבין: אני חושבת שזו בעיה ואתגר מאוד מאוד גדול, אבל אני מוכנה כמובן לשמוע.

איילת נחמיאס ורבין: רחל, אני אתן לך את ההזדמנות לפתוח את הדיון.

רחל עזריה: תודה רבה.

רחל עזריה: אני שמחה על הדיון הזה, אני חושבת שנצטרך לקיים כמה וכמה דיונים בנושא הזה של המחירים של תחליפי החלב.

רחל עזריה: זה נושא שכמעט לא נדון.

רחל עזריה: אגב, בעבר היה פיקוח על מחירי תחליפי החלב, והפיקוח הוסר כשהיו פה שלוש חברות מרכזיות.

רחל עזריה: בעקבות פרשת רמדיה, בעצם מאז יש פה סוג של – אמנם משפטית אסור לומר את זה, אבל מעשית, בפועל, יש שתי חברות מאוד מאוד חזקות שמתנהגות, יכול להיות, בצורה מונופוליסטית.

רחל עזריה: יש את חברת "מטרנה" ששולטת ביותר מ-50% מהשוק, ואת "סימילאק".

רחל עזריה: כל כמה זמן יש עוד איזה חברה שמנסה להיכנס.

איילת נחמיאס ורבין: מזנבים.

רחל עזריה: יש את "נוטרילון", שיש להם נתח שוק מאוד קטן.

רחל עזריה: כל כמה זמן יש חברה שמנסה להיכנס, פעם אחת רמי לוי ניסה להיכנס; פעם אחת היה את "אופטימיל" שניסו להיכנס.

רחל עזריה: כל כמה זמן יש מישהו שמנסה להיכנס, אבל השוק לא מצליח להתקדם למעבר לשני יצרנים מרכזיים.

איילת נחמיאס ורבין: יצרן ויבואן.

איילת נחמיאס ורבין: אחד יצרן ישראלי והשני יבואן.

רחל עזריה: נכון.

רחל עזריה: אנחנו יודעים שהחברות האלה הן חברות מאוד רווחיות, אנחנו יודעים שבישראל יש הרבה מאוד תינוקות, אנחנו יודעים גם – את זה אומרים לנו בעלי רשתות השיווק – שזה מסוג המוצרים שהם - - -

איילת נחמיאס ורבין: זה ה"לוס לידר".

רחל עזריה: כן, הם מוכרים אותם במחירי הפסד.

רחל עזריה: יש פה סיפור שצריך לפצח אותו.

רחל עזריה: אחד הדברים הראשונים שעשינו – אגב, כשהחוק עלה לוועדת שרים, מייד היתה התנגדות בוועדת שרים, ואז אמרנו: שבו תבדקו.

רחל עזריה: והם שבו ובדקו וראו, וזה היה מאוד מאוד בולט.

רחל עזריה: בבדיקה של משרד האוצר ומשרד הכלכלה עלה שבמדינת ישראל המחירים הם מהגבוהים ביחס למדינות האחרות שאפשר להשוות, גם במחיר האמיתי, גם במחיר ביחס להכנסה.

רחל עזריה: איטליה היא המדינה היחידה שבה המחיר גבוה יותר.

רחל עזריה: אגב, באיטליה יולדים הרבה פחות תינוקות.

איילת נחמיאס ורבין: אבל כשמורידים את המע"מ אנחנו רואים שישראל הולכת לתחתית הרשימה במחירים.

רחל עזריה: נכון, אבל זו החלטה רחבה לגבי הורדת המע"מ.

איילת נחמיאס ורבין: המדינה עשתה את זה בשנה שעברה בתחבורה ציבורית.

איילת נחמיאס ורבין: מזון לתינוקות נראה לי יותר חשוב.

<אמיר רשף: אני חייב לתקן אותך, כי החלף הפחתת מע"מ לתחבורה ציבורית ניתן בצורה תקציבית בסדרי עדיפויות של הממשלה.

רחל עזריה: זה לא בצורה מע"מית, לא בהורדת מע"מ.

<אמיר רשף: לא בצורה מע"מית.

<אמיר רשף: אם יש דבר שה-OECD משבח אותנו זה על מדיניות המע"מ האחידה, ביחס להרבה נקודות לשיפור שהוא מעיר לנו בדוחות השנתיים שלו.

איילת נחמיאס ורבין: יש לי הערכה לחשיבות של האחידות במס, אבל אני אתן לחברת הכנסת עזריה לסיים.

איילת נחמיאס ורבין: זה לא היה חלף, זה היה פשוט פתרון שלא נראה לכם ועל כן מצאו דרך אלטרנטיבית להוריד את המע"מ בתחבורה הציבורית.

<אמיר רשף: זה חלף.

רחל עזריה: להחלטה להסיר מע"מ ממוצר אחד יש מחירים כלכליים שמדינת ישראל משלמת בכל מיני הגדרות של כלכלה בין-לאומית.

רחל עזריה: לכן אני מציעה שלא ניכנס לדיון הזה.

רחל עזריה: אגב, בעיניי זה דיון שהוא מאוד מאוד נוח לחברות תחליפי החלב, תמיד לזרוק את זה עלינו - - -

איילת נחמיאס ורבין: לא.

רחל עזריה: את זה אני אומרת, לא את אומרת.

רחל עזריה: אני אומרת שלא יכול להיות שחברות תחליפי החלב הן החברות הכי רווחיות במשק הישראלי.

רחל עזריה: חברת המזון הכי רווחית "מטרנה" היא חברה עם רווחיות גולמית של יותר מ-40%.

רחל עזריה: יש פה סיפור שצריך לטפל בו.

רחל עזריה: היה הסכם שהממונה על ההגבלים העסקיים אפשר ל"מטרנה" להתמזג עם "נסטלה" ואז "נסטלה" לא מייבאים לארץ ולכן זו אחת מהחברות הבין-לאומיות הכי גדולות שלא יכולה לשווק בארץ.

רחל עזריה: ויש פה סיפור שהשאלה היא אם התחרות יכולה לפתור.

רחל עזריה: יש את "שופרסל" שהתחילו במהלך חשוב, ואני מאוד מאוד מקווה שהמהלך הזה יצליח.

רחל עזריה: היום אנחנו נדון בחוק ולא נתקדם לכיוון הצבעה כי אני רוצה לתת עוד פרק זמן ל"שופרסל" לעשות את המהלך - -

איילת נחמיאס ורבין: לראות את ההשפעה.

רחל עזריה: - - אבל צריך להבין שאם זה לא יקרה בסופו של דבר נגיע לתהליך של פיקוח על המחירים, כי אנחנו לא נסכים שהמחירים יישארו גבוהים כל כך.

רחל עזריה: אנחנו יכולים לתת לזה עוד קצת זמן, אבל בסופו של דבר ההורים בישראל משלמים יותר מדי כסף ואנחנו נצטרך להגיע לפתרון.

רחל עזריה: בעבר היה פיקוח על המחירים והמחירים היו נמוכים יותר, ולכן הטענה שהמחירים כאילו עלו.

רחל עזריה: המחירים היו נמוכים יותר.

רחל עזריה: כשהיו שלוש חברות הסירו את הפיקוח.

רחל עזריה: היתה פה את פרשת "רמדיה", ומאז כל פעם שהיה ניסיון להכניס חברה נוספת זה לא הצליח.

רחל עזריה: אני מאוד מקווה שהפעם "שופרסל" יצליחו, אבל אם לא – שיהיה ברור לכל החברות: אנחנו נמצאים בקצה, אנחנו מחכים בסיבוב, אם המחירים לא ירדו אנחנו נמשיך בתהליך.

איילת נחמיאס ורבין: מאה אחוז.

איילת נחמיאס ורבין: בכל מקרה, הדיון הזה לא נוח לחברות תחליפי המזון לתינוקות, ואני לא רוצה שהדיון הזה יהיה להן נוח.

איילת נחמיאס ורבין: אני רוצה שהם ישבו צמודים לכיסא שלהם ויסתכלו להורים בעיניים ויגידו להם את האמת למה המחירים כל כך גבוהים.

איילת נחמיאס ורבין: אנחנו רואים ש"שופרסל" כן מצליחה למכור את זה ב-40 שקלים.

איילת נחמיאס ורבין: יכול להיות שגם "שופרסל" החליטה שזה מוצר שהיא מוכנה להפסיד עליו כסף, כמו שעושים בחיתולים, ולהבדיל אלפי הבדלות בתחליף מזון לתינוקות, שניהם "לוס לידר" של הרשתות, רק שמה שנכנס לפיהם של התינוקות הרבה יותר קריטי.

איילת נחמיאס ורבין: אני אגיד לך מה ההבדל בהפחתת מע"מ – לבריאות, כנראה שמה שאמרתי נכון, שבאמת מוכנים להוריד מחיר על חיתולים ועל מה שנכנס לפיהם של התינוקות.

רחל עזריה: תזהרי, עוד מישהו מהקואליציה יתעטש במליאה ואז תיכנסי למסלול מסוכן.

איילת נחמיאס ורבין: מחר יתעטשו הרבה במליאה.

איילת נחמיאס ורבין: אני רוצה להגיד לך מה הניואנס בעיני בתחליף מזון לתינוקות.

איילת נחמיאס ורבין: אגב, אני אספר לכם סיפור אישי מדהים – זמן קצר אחרי שנבחרתי, לבקשתו של הנשיא התשיעי פרס ישבתי איתו לפגישה.

איילת נחמיאס ורבין: העסיקו אותו שני דברים: האחד, איך מייצרים שוויון הזדמנויות במזון לתינוקות ולילדים; והדבר השני – לא קשור לדיוננו היום – איך ילדים מתחילים בגיל שנתיים ללמוד שפה שנייה.

איילת נחמיאס ורבין: אבל הדבר שהכי העסיק אותו זה איך ילדים במדינת ישראל לא יהיו רעבים, בגלל ההשפעה של זה על שוויון הזדמנויות.

איילת נחמיאס ורבין: יש הבדל בין תחליף מזון לתינוקות – שתינו מעדיפות הנקה.

איילת נחמיאס ורבין: בכל מקרה, זה צריך להיאמר מראש, אבל לא כל אימא יכולה ורוצה להיניק, ואנחנו רוצות שתינתן להן זכות הבחירה.

איילת נחמיאס ורבין: הסיבה שאני אומרת שפה כן צריך לדון בצורה ישירה - גם אם באוצר לא יאהבו, לא נורא - על הנושא של המע"מ, כי המע"מ במדינת ישראל הוא מאוד מאוד גבוה בנושא של המזון.

איילת נחמיאס ורבין: להבדיל ממוצרי מזון אחרים, בתחליף מזון לתינוקות בדרך כלל אין לך חלופה, כי זה לא שאתה יכול לתת או חלב כזה או חלב כזה, אתה חייב לתת תחליף מזון לתינוקות.

איילת נחמיאס ורבין: אנחנו יודעות את זה, כי לרוב אתה לא יכול לתת חלב.

רחל עזריה: אבל התחרות אמורה להיות בין החברות השונות.

איילת נחמיאס ורבין: אבל את גם רוצה לדעת שאת נותנת מזון באותה רמת איכות.

איילת נחמיאס ורבין: זה אחד הדיונים הקשים, כי אנחנו לא אותו הדבר כמו שהיינו לפני "רמדיה".

איילת נחמיאס ורבין: אנחנו יודעים את זה.

איילת נחמיאס ורבין: אנחנו אחרים, אנחנו הרבה יותר בודקים, אנחנו יותר מודאגים.

איילת נחמיאס ורבין: אני אעביר את רשות הדיבור לאמיר רשף שייתן לנו סקירה על ועדת המחירים ומה הם למדו בחודשים שחלפו, גם אחרי כניסת "שופרסל".

איילת נחמיאס ורבין: באמת, אני מאוד מאוד מברכת על כניסתם לתחרות.

<אמיר רשף: מבחינת התהליך – לפני שהצעת החוק של חברת הכנסת רחל עזריה עלתה לוועדת שרים נדרשנו לנושא.

<אמיר רשף: ביוני קיבלנו החלטה שאנחנו אכן מזהים ריכוזיות בשוק.

<אמיר רשף: יש את השוואת המחירים שהוזכרה כבר על-ידי יו"ר הוועדה.

<אמיר רשף: החלטנו, לאור זה שידענו שנכנס קמעונאי חדש לשוק, שאנחנו לא רוצים לקבל החלטה על הכנסה לפיקוח.

<אמיר רשף: צריך לזכור שתמיד לפיקוח על מחירים יש גם השפעות שליליות, הוא יוצר עיוותים בשוק, הוא יוצר חסמי כניסה, הוא מייצר עלויות רגולטוריות.

<אמיר רשף: בשווקים מסוימים הוא כלי שנכון להשתמש בו.

<אמיר רשף: בנקודת הזמן ההיא קיבלנו החלטה להמשיך לעקוב אחרי השוק.

איילת נחמיאס ורבין: מתי תחליפי מזון לתינוקות יצאו מפיקוח?

איילת נחמיאס ורבין: באיזו שנה?

רחל עזריה: לדעתי ב-2000.

<אמיר רשף: אני לא יודע להגיד, אני יכול לבדוק את זה.

<אמיר רשף: בדיוני הוועדה שיתפנו את הרשות להגבלים עסקיים, שגם היא פעילה בשוק הזה והוציאה לפני מספר שנים את הצו המוסכם.

<אמיר רשף: אולי הם ירצו להרחיב.

<אמיר רשף: בכל אופן, קיבלנו באותה נקודת זמן החלטה לא להכניס לפיקוח.

<אמיר רשף: מרגע שהתקבלה החלטת ועדת שרים לקדם את הצעת החוק כמובן שאנחנו, כממשלה, מחויבים לנושא.

<אמיר רשף: עם זאת, בשיח שקיימתי עם חברת הכנסת עזריה, אנחנו בכל מקרה, בלי קשר לקידום הצעת החוק כן או לא, החלטנו שנמשיך ונעשה דיונים תקופתיים של ועדת המחירים בנושא הזה.

<אמיר רשף: כרגע הנתונים שמונחים בידינו הם על פרק זמן מאוד קצר של כניסת "שופרסל" לשוק.

<אמיר רשף: אם החברה תרצה היא תוכל להגיד את נתחי השוק, כרגע אני לא יכול לתת את הנתונים, בכל מקרה הם גם של חודש אחד, שזה פרק זמן קצר מאוד, כי אנחנו מקבלים את הנתונים עם איזשהו delay.

<אמיר רשף: אני כן אגיד שאנחנו רואים בכניסה של השחקן הנוסף, שמראש נכנס עם מחיר נמוך יותר מהמחירים בשוק, כערוץ שיכול להביא ליצירת תחרות, תחרות אפקטיבית שתביא גם להורדת המחירים בצורה של כוחות השוק ולא בצורה כפויה של הממשלה.

<אמיר רשף: עוד דבר שצריך לזכור, בפיקוח על המחירים צריך לאזן בין האינטרס של היצרן, שימשיך לייצר את אותו מוצר – הוא צריך להרוויח - -

איילת נחמיאס ורבין: חשוב גם להגיד שגם חשוב שיהיה ייצור בישראל.

<אמיר רשף: - - לבין האינטרס של הצרכן, שיוכל לרכוש את המוצר במחיר הוגן.

<אמיר רשף: לכן, ככל שבעתיד נידרש להיכנס להחלה של פיקוח ותמחור של המוצר, אין שום הבטחה מראש שזה יביא להורדת המחירים, כי זה יכול להביא גם לעלייה.

<אמיר רשף: זו נקודה שצריך לקחת בחשבון.

איילת נחמיאס ורבין: אתה זוכר את השאלה ששאלתי אותך אתמול בשיחה שלנו – האם לתחושתכם באיזשהו שלב נגררו מחירי הייצור המקומי כלפי מעלה, למחירי הייבוא?

איילת נחמיאס ורבין: אני מקווה שזה לא יקרה לשחקן הנוסף שנכנס.

<אמיר רשף: אני לא חושב שזה הסיפור, כי השחקן החזק כיום בשוק הוא היצרן המקומי.

רחל עזריה: היצרן המקומי הוא השחקן הכי חזק.

איילת נחמיאס ורבין: אבל עדיין פער המחירים בינו לבין היבואן המרכזי הוא מאוד קטן.

רחל עזריה: אני לא מבינה – הרווחיות של "מטרנה" היא מאוד מאוד גבוהה.

רחל עזריה: את בעצם טוענת שהם העלו את המחיר - - -

איילת נחמיאס ורבין: כן, עדיין המחיר יותר גבוה באופן פוטנציאלי ממה שהוא יכול להיות.

רחל עזריה: אני לא מבינה.

רחל עזריה: יש לנו פה שתי חברות שמרוויחות הרבה מאוד כסף מהעובדה שאין פה - - -

איילת נחמיאס ורבין: אין לנו התנגדות לזה שחברות ירוויחו כסף, אבל לא על גבם של ההורים.

רחל עזריה: אין לנו שום התנגדות.

רחל עזריה: גם הורים צריכים לשלם את העלות האמיתית, אבל לא יכול להיות שאנחנו משלמים יותר מאשר כמעט כל מדינה אחרת.

רחל עזריה: אנחנו יולדים הרבה ולא יכול להיות שיש כאן סוג של דואופול שהוא מנהל את השוק ולהורים אין שום אפשרות לקנות שום דבר במחיר מוזל.

איילת נחמיאס ורבין: רחל, אנחנו מסכימות, אבל אני חוזרת ואומרת – אגב, אני מקבלת את הטענות של אמיר רשף לפחות בנושא של הפיקוח על המחירים, מתי הגיעה השעה ואם להכניס פיקוח על המחירים, שזה טכניקה פחות בריאה מאשר לתת לתחרות להתפתח בעצמה.

איילת נחמיאס ורבין: אבל עדיין אני חושבת שאי אפשר להתעלם מגובה המע"מ.

איילת נחמיאס ורבין: נו, ברצינות.

איילת נחמיאס ורבין: צריך לנהל את הדיון הזה כשכל האלמנטים על השולחן.

רחל עזריה: המע"מ הוא אותו מע"מ בכל דבר.

רחל עזריה: יש הרבה מאוד מוצרים במדינת ישראל שזה לא דואופול.

איילת נחמיאס ורבין: לא כל מוצר הוא קריטי באותה מידה.

איילת נחמיאס ורבין: לא כל מוצר הוא חיוני באותה מידה.

רחל עזריה: ברגע שיש רק שתי חברות ואין שום תחרות, בוודאי כשזה מוצר שאין לך ברירה אלא לקנות – אבל הרבה מאוד מוצרים במשק אין לנו ברירה אלא לקנות אותם – בסופו של דבר בגלל שיש פה רק שתי חברות זה מה שמקפיץ את המחירים.

רחל עזריה: עליית המחירים הדרמטית קרתה - - -

איילת נחמיאס ורבין: אחרי קריסת "רמדיה".

רחל עזריה: נכון.

רחל עזריה: יש פה הזדמנות עסקית של דואופול שמתנהג בצורה מונופוליסטית, ואנחנו צריכים להתמודד עם זה.

רחל עזריה: מע"מ יש בכל דבר ועדיין המחירים הם לא כל כך גבוהים.

איילת נחמיאס ורבין: אז אני חושבת שמע"מ על מזון לתינוקות לא דומה למע"מ על דברים אחרים.

<אמיר רשף: יושבים פה גם מהרשות להגבלים עסקיים ויש להם נתונים מעניינים על השוק.

<אמיר רשף: הם יציגו את הנתונים וזה יכול לשפוך אור על רמת המחירים והשלכות אפשריות של פיקוח.

<אמיר רשף: בכל מקרה, אני רוצה להגיד שני דברים לעניין המע"מ: 1.

<אמיר רשף: כשהשווקים לא תחרותיים, הורדת מע"מ לא תתגלגל לצרכן.

איילת נחמיאס ורבין: אני מקבלת את זה.

<אמיר רשף: כי התמחיר ייקבע בהתאם למה שהצרכן ישלם, ואם לצרכן אין אלטרנטיביות הפחתת המע"מ - - -

איילת נחמיאס ורבין: אף פעם הורדת מע"מ לא מתגלגלת לצרכנים.

איילת נחמיאס ורבין: אני אומרת את זה מהניסיון של שנה שעברה.

איילת נחמיאס ורבין: פה אני מדברת על שיעורים נמוכים, או אפס או שיעורים כמו בעולם.

<אמיר רשף: הפחתת המע"מ תתגלגל ליצרנים וליבואנים ופחות תתגלגל לצרכן.

<אמיר רשף: 2.

<אמיר רשף: יש לנו שוק מאוד גדול במדינת ישראל שאין עליו מע"מ, קוראים לו פירות וירקות.

<אמיר רשף: אחת הבעיות שלנו, כממשלה, לנתח את סוגיית מרווח השיווק, שקמה עליו צעקה מאוד גדולה, זה שיש לנו יכולת מאוד מוגבלת לאסוף נתונים על השוק הזה, בין היתר בגלל שהשוק הזה הוא שוק שלא ממוסה.

איילת נחמיאס ורבין: לצערי, רשף, אני לא חושבת שזו הבעיה, היכולת שלכם.

איילת נחמיאס ורבין: יותר נכון שזה דברים לא תחרותיים שקרו בשוק הזה של הפירות והירקות.

<אמיר רשף: אנחנו, כוועדת מחירים, גם בשוק הזה קיבלנו החלטה כן להכניס לפיקוח לפי פרק ז', שזה חובת דיווח נתונים על רווחיות בשוק הפירות והירקות.

איילת נחמיאס ורבין: אתה מדבר על מה שהיה פעם במקום התקליט.

<אמיר רשף: התקליט לא נותן תמונה מלאה וכל הנתונים שנאספים בידי גורמי ממשלה כאלה ואחרים לא נותנים תמונה מלאה.

<אמיר רשף: אני לא חושב שלקפוץ לפתרון של המע"מ זה מה שיביא את המזור לרמת המחירים.

איילת נחמיאס ורבין: אני חושבת שצריך לדון בשני הדברים, כמו שאמרתי לחברת הכנסת עזריה, בלי לחשוש.

רחל עזריה: אנחנו דנים היום בהצעת חוק הפיקוח על המחירים.

<אמיר רשף: לשווקי המזון בישראל יש מאפיין נוסף שצריך לקחת בחשבון בכל השוואה בין-לאומית, וזה הכשרות.

איילת נחמיאס ורבין: זה בערך 3% מהעלות.

<אמיר רשף: העבודה שעשינו מדברת על 3% וצריך לקחת את זה בחשבון כשרצים ומסתכלים על השוואות ביו-לאומיות.

<אמיר רשף: אני מציע שנשמע את ההתייחסות של ההגבלים העסקיים, כי יש כמה נתונים מעניינים שהם יכולים למסור.

<עידית פרוים: אני מנהלת תכנון ומדיניות ברשות.

איילת נחמיאס ורבין: אני רוצה לבקש שתתייחסי לתנאי המיזוג של "מטרנה" עם "נסטלה" ועד כמה לטעמכם – אני מניחה שאתם עוקבים אחרי זה – זה השפיע על התחרות ועל המחירים.

<עידית פרוים: במועד שבו המיזוג אושר לא חשבו ש"נסטלה" ייכנסו על רגליהם שלהם ולכן המיזוג אושר.

<עידית פרוים: בדיעבד אפשר לשאול כל מיני שאלות.

<עידית פרוים: במועד שבו המיזוג אושר - - -

איילת נחמיאס ורבין: לא הלכתי לקלאבמרקט, יקירה, הלכתי למיזוג שקרה אתמול בבוקר.

איילת נחמיאס ורבין: זה לא מיזוג מלפני כל כך הרבה שנים.

<אמיר רשף: 2010.

רחל עזריה: זה מיזוג ותיק.

<ערן מאירי: את מדברת על רכישת "נסטלה" בידי "אוסם".

איילת נחמיאס ורבין: לא, אני מדברת על המיזוג של "נסטלה" ו"מעברות".

<אמיר רשף: זה היה ב-2010.

איילת נחמיאס ורבין: לכן הם יכולים לעקוב, יש להם יכולת מעקב.

<עידית פרוים: זה מה שנקרא פוסט מורטם.

<עידית פרוים: באותו זמן לא חשבו ש"נסטלה" ייכנסו על רגליהם שלהם.

<עידית פרוים: אני רוצה להאיר שני נושאים, שאני חושבת שהם מאוד משמעותיים לדיון בהצעת החוק ובכלל בפיקוח על מחירים בשוק הזה.

<עידית פרוים: זה בהמשך לדברים שחברת הכנסת אמרה.

<עידית פרוים: אנחנו רואים שתי תופעות מאוד משמעותיות: האחת כניסתו של מתחרה חדש לפני שלושה חודשים.

<עידית פרוים: אנחנו חושבים שבשורה אמיתית לצרכנים תבוא מתחרות.

<עידית פרוים: אנחנו תולים תקוות רבות בכך שאכן תתפתח תחרות בשוק הזה, ואנחנו מציעים לראות מה קורה, גם בהקשר של "שופרסל", אבל יש מצב שיהיו גם כניסות נוספות.

<עידית פרוים: יכול להיות שיהיו מותגים פרטיים נוספים.

איילת נחמיאס ורבין: נכון.

<עידית פרוים: זה דבר אחד שחשוב לשים אליו לב.

<עידית פרוים: נושא שני שחשוב לשים אליו לב בהקשר של השוק הזה, זו גם תופעה שדובר בה כאן, זו התופעה של ה"לוס לידר".

<עידית פרוים: מכיוון שפיקוח מחירים בעצם לוקח איזשהו מחיר ועליו שם איזשהו רווח נוסף לקמעונאי, ליצרן, המשמעות הראשונה של הכנסת המוצר לפיקוח תהיה שקמעונאים שהיום מוכרים את המוצר במחיר נמוך מהמחיר שבו הם קונים אותו, הם יהיו הראשונים לשמוח מדבר כזה, משום שהם יקבלו איזשהו מרווח נוסף.

<עידית פרוים: השאלה האמיתית והגדולה היא - - -

איילת נחמיאס ורבין: למי זה יגולגל, למי זה יגיע.

<עידית פרוים: נכון, אם בסופו של יום הרווח הנוסף לקמעונאים יבוא מכיסו של הצרכן או מכיסו של היצרן.

<עידית פרוים: אני חושבת שכולנו היינו רוצים לוודא שתהיה הוזלת מחיר בשוק הזה ולא משהו אחר.

רחל עזריה: בעצם אתם אומרים שאין לכם את הכלים כדי לדאוג שההוזלה תיעשה אצל היצרנים, אלא רק בשווקים עצמם?

<עידית פרוים: לא.

<עידית פרוים: מה שאנחנו אומרים הוא שהמאפיינים של השוק הזה הם כאלה שכדאי לנקוט במשנה זהירות, במיוחד על רקע השינויים של הדינמיקה התחרותית שאנחנו רואים כרגע.

<עידית פרוים: צריך לנקוט במשנה זהירות באופן שבו נכנסים לעולם הזה של הפיקוח.

רחל עזריה: אני אבהיר: אני חושבת שהדיון הזה הוא הכי משנה זהירות שאפשר.

רחל עזריה: אני יכולה לקדם את החוק הזה, אני יכולה לעשות את זה, אבל בגלל המשנה זהירות הדיון הזה מתנהל כמו שהוא.

רחל עזריה: אבל הדיון הזה חייב להבהיר מה הכלים שנמצאים בידינו ולא להבהיר כל הזמן מה הכלים שלא נמצאים בידינו.

רחל עזריה: אם אין לנו את הכלים, אז נעשה חקיקה ונייצר כלים.

רחל עזריה: שיהיה ברור, אנחנו לא נשב פה עכשיו בדיון ונשמע למה אי אפשר ולמה נורא מסובך לעשות פיקוח על המחירים, ולמה התחרות תפתור את הכל.

רחל עזריה: כולנו מקווים שהתחרות תפתור את הכל ותוזיל את העלויות.

רחל עזריה: זה ברור – וזה גם אליך, אמיר רשף – זו השאיפה ולכן יש לנו פה דיון שהוא רק דיון.

רחל עזריה: אני מבקשת שתבהירו מה הכלים שעומדים בידכם ולא להסביר למה משנה זהירות והכלים שלא עומדים בידכם.

רחל עזריה: נצטרך לעשות את הפיקוח גם בשלב של השיווק מהחברות עצמן ולא רק ברשתות השיווק.

רחל עזריה: זה ברור.

רחל עזריה: וברור שלא נעשה מהלך של פיקוח על המחירים שיעלה את המחיר, אנחנו יודעים את הדברים האלה.

רחל עזריה: השאלה היא איך אנחנו דואגים שהמחירים ירדו, כי אנחנו מבינים שיש פה בעיה גם עם הכשרות, גם אחרי הכשרות, שיש לכם דואופול, שיש לנו שתי חברות – אסור לומר את זה מבחינה משפטית, אז דואופול לכאורה – שזה המצב.

רחל עזריה: אז איך המדינה מתמודדת?

רחל עזריה: זו השאלה ואני אשמח לשמוע.

איילת נחמיאס ורבין: אסף, תתייחס לדברים.

איילת נחמיאס ורבין: בסופו של דבר אנחנו אומרות את מה שמעניין אותנו.

איילת נחמיאס ורבין: בצד מה שאני אמרתי שאני חושבת שכן, שהוא כן דבר שצריך לתת לו את הדעת, השאלה היא איך מורידים חסמים.

איילת נחמיאס ורבין: זאת השאלה שאתם שואלים את עצמכם, זאת השאלה שרשף ומשרד האוצר שואלים את עצמם.

איילת נחמיאס ורבין: ברשותכם, אני רוצה להציג אישה מאוד מאוד יקרה, שאתם לא מזהים אותה פה, היא לא ממש דומה לבעלה, קוראים לה חגית ביטן, היא אשתו של דוד ביטן.

איילת נחמיאס ורבין: אנחנו מאוד שמחים שהיא פה, כי אנחנו מקווים שאם היא פה אז הוא יהיה קצת יותר רגוע היום.

<לאה ורון: התלמידים אומרים "להרים את היד".

איילת נחמיאס ורבין: היא מייצגת את תחום הגיל הרך במכללת ההורים בעיריית ראשון לציון.

איילת נחמיאס ורבין: אנחנו מאוד מאוד שמחים, חגית, שהצטרפת אלינו היום.

איילת נחמיאס ורבין: כמו שאמרתי, אנחנו מאוד מקווים שאת קצת תרגיעי את דוד.

<חגית ביטן: דיון מעניין, אני ממש שמחה להשתתף בו.

איילת נחמיאס ורבין: תודה רבה.

איילת נחמיאס ורבין: היא תלווה אותנו בכל הדיונים ביום המשפחה.

איילת נחמיאס ורבין: אסף, חשוב שתתייחס למה שאני ורחל אמרנו בנושא החסמים.

<אסף קובו: אני אציג שני שקפים.

<אסף קובו: השקפים מתייחסים לנתונים שאספנו מחברות התמ"ל, נתונים שמתייחסים למכר לקמעונאי, כלומר זה לא מכר לצרכן.

<אסף קובו: יש מתאם מאוד גבוה בין הדברים, אבל רק כדי לדייק את מה שקורה.

<אסף קובו: (שקף – נתחי השוק במכירות לקמעונאי) – מה שאתם רואים זה השתתפות נתחי השוק.

<אסף קובו: מכיוון שיש סודיות נתונים השמטנו את הערכים, אפשר לראות את המגמות.

<אסף קובו: כמו שציינתם, היה יצרן קטן בשם "אופטימיל" שהלך ונעלם במהלך 2015.

<אסף קובו: חברת "טבע" הולכת ומתגברת עם הזמן.

איילת נחמיאס ורבין: זה "נוטרילון", נכון?

<אסף קובו: נכון.

<אסף קובו: שני השחקנים הגדולים מחליפים נתחי שוק אחד עם השני.

<אסף קובו: בתחילת 2016 – זו לא איזושהי התחלה של מגמה, בהמשך זה חוזר, עולה ויורד.

<אסף קובו: לגבי מה שקורה ב"שופרסל" – אני מסתמך על נתוני עיתונות כאן.

<אסף קובו: הם מדברים על 12% במדפים שלהם.

<אסף קובו: נציג "שופרסל" כאן יכול לדייק במספרים.

<ערן מאירי: אם יורשה לי אולי בנקודה הזאת?

איילת נחמיאס ורבין: אנחנו ניתן לך את זכות הדיבור בהמשך.

<אסף קובו: (שקף – מאפייני הצרכנים בענף) - מה שיותר מעניין זה שזה שוק שמאופיין עם רגישות מאוד גבוהה לאיכות ולאו דווקא למחיר, בעיקר אחרי "רמדיה".

<אסף קובו: לרוב החברות בשוק הזה יש סדרת בסיס, יש סדרת פרימיום ויש סדרת מהדרין, שברוב המקרים היא קרובה במיתוג שלה לכיוון הבסיס.

<אסף קובו: יש shift די גדול של צרכנים ממוצרי בסיס לסדרות הפרימיום שהן יותר יקרות.

איילת נחמיאס ורבין: זה כאילו כנגד כל מה שקורה בשווקים אחרים הרבה פעמים.

<אסף קובו: זו נקודה משמעותית שצריך לשים אליה לב, גם כשהולכים לפקח.

<אסף קובו: זה לא שוק של מוצר אחד ולכן צריך לשים לב על מה מפקחים בכל הסיפור הזה.

איילת נחמיאס ורבין: אני בעד שהיבואנים ייבאו מותגי משנה והיצרנים המקומיים ייצרו מותג פרטי.

איילת נחמיאס ורבין: זה גם יכול לייצר תחרות.

<אסף קובו: מן הסתם היינו שמחים שכל שחקן שנמצא בשוק הזה היה מציע את כל מגוון המוצרים.

<אסף קובו: אלה החלטות עסקיות של כל חברה איפה היא רוצה להיות.

<אסף קובו: אני אתייחס ל"לוס לידר", כמו שאמרו כאן לפני.

<אסף קובו: אנחנו בדקנו את עצם קיומו של ה"לוס לידר" ומצאנו שזה אכן קיים.

<אסף קובו: כלומר, זה לא רק עדויות של שחקנים, יש נתונים קשים שמצביעים על העניין הזה.

<אסף קובו: זה לא איזשהו אירוע נקודתי שבחודש מסוים, בשנה מסוימת, זה קורה.

<אסף קובו: זה משהו גורף בכל השוק הזה, לפחות מתחילת המדגם שלנו בשנת 2012.

<אסף קובו: זה גם לא אחוז או שניים, אלא סכומים משמעותיים יותר.

<אסף קובו: מה שאומר שבסופו של דבר ככל שנוסחת הפיקוח תחייב איזשהו רווח סביר לחוליה הקמעונאית, נקודת המוצא תהיה העלאת מחיר מאוד משמעותית רק כדי להביא את הקמעונאים בחזרה לאיזון ולאותו רווח סביר.

<אסף קובו: צריך לחשוב באמת אם אפשר יהיה לקחת את הדבר הזה מהיצרנים, לא במובן של אם זה יתאפשר, אלא אם זה קיים.

איילת נחמיאס ורבין: עוד הפעם.

<אסף קובו: עומקו של ה"לוס לידר" היום בשילוב העובדה שהרווח הסביר של נוסחת הפיקוח תיתן לקמעונאים בעצם מקפיץ את המחיר בצורה משמעותית.

<אסף קובו: כל ההקפצה הזאת - - -

איילת נחמיאס ורבין: רחל, אני חייבת שתקשיבי למה שאסף אומר.

איילת נחמיאס ורבין: זה משפט חשוב.

<אסף קובו: יש "לוס לידר" יחסית עמוק בשוק הזה.

<אסף קובו: שילוב העובדה שנוסחת הפיקוח מחייבת איזשהו רווח סביר, כשלוקחים את שני הדברים האלה ביחד, זה מעלה את המחיר הנוכחי בצורה די משמעותית.

איילת נחמיאס ורבין: כלומר, אתה טוען שפיקוח על המחירים יעלה את המחיר?

<אסף קובו: בשלב הראשוני, כשמסתכלים רק על החוליה הקמעונאית, פיקוח מחירים יעלה את המחיר.

<אסף קובו: אם אנחנו רוצים להביא להוזלה לצרכן, אנחנו נצטרך לקחת את הדבר הזה מאיפה שהוא, והדבר היחיד שנשאר זה מהספקים.

<אסף קובו: השאלה אם יש שם - - -

איילת נחמיאס ורבין: אני לא מצליחה להבין.

איילת נחמיאס ורבין: זה פועל כנגד כל היגיון שאני מבינה כשמדברים על מוצרים שבפיקוח.

איילת נחמיאס ורבין: אתם הבנתם את העמדה שלי ועדיין אני עומדת על כך שזה פשוט נשמע לא הגיוני.

<עידית פרוים: אסף אומר במילים אחרות את מה שאני אמרתי קודם.

<עידית פרוים: בגדול, מכיוון שיש כאן שוק שיש בו "לוס לידר", כלומר הקמעונאים היום מוכרים במחיר נמוך ממה שהם קונים.

<עידית פרוים: זו נקודה א'.

<עידית פרוים: נקודה ב', פיקוח מחירים נותן לכל חוליה בשרשרת - - -

איילת נחמיאס ורבין: את המרווח שהיא זקוקה לו, את הקוסט פלוס לצורך העניין.

<עידית פרוים: זאת אומרת, שתוצאה ראשונה של פיקוח מחירים, שאנחנו מעריכים שתקרה, היא שקמעונאים יקבלו רווח.

<עידית פרוים: הרווח שלהם על המוצר הזה יעלה.

<עידית פרוים: זה שהם ירוויחו יותר, זה כנראה תוצאה מתבקשת.

<עידית פרוים: האם הם ירוויחו יותר אבל הצרכן ישלם פחות?

<עידית פרוים: או שבהינתן העומק של ה"לוס לידר" בשוק הם ירוויחו יותר והיצרנים לא ירוויחו הרבה פחות, כך שמבחינת המחיר לצרכן אנחנו לא נראה את הירידה המקווה.

איילת נחמיאס ורבין: אני מוכרחה להגיד לכם שזה לא מתקבל על הדעת.

איילת נחמיאס ורבין: הבנתם שהעמדה שלי לא תואמת במדויק את העמדה של רחל עזריה, אבל זה פשוט לא מתקבל על הדעת.

רחל עזריה: בבקשה, אחרי שתתעסקי בזה - תאמיני לי - בעוד שבועיים את באותה עמדה.

איילת נחמיאס ורבין: זה לא מתקבל על הדעת.

איילת נחמיאס ורבין: זה לא קשור לעמדה שלי בעניין המע"מ, זה פשוט לא מתקבל על הדעת.

רחל עזריה: "אין מה לעשות", "אי אפשר", "אין לנו ברירה", "אלה המחירים", שעם ישראל יספוג וזהו.

רחל עזריה: אכלו לי, שתו לי.

רחל עזריה: זה מה שאנחנו שומעים.

רחל עזריה: זה לא רציני.

<עידית פרוים: אנחנו לא מתנגדים באופן גורף לפיקוח על המחירים.

<עידית פרוים: כל מה שאנחנו אומרים הוא, שבהינתן התופעה הזאת - - -

רחל עזריה: תבקשי שהיא תגיד את זה שוב, אני חושבת שצריך לומר – "לא מתנגדים לפיקוח על המחירים".

רחל עזריה: כי אנחנו רק שומעים כל הזמן - - -

<לאה ורון: ושיירשם בבולד בפרוטוקול.

איילת נחמיאס ורבין: לא, זה לא מה שמעניין אותי.

איילת נחמיאס ורבין: סליחה, שכל אחת תתמקד במה שמעניין אותה.

<עידית פרוים: בנקודה הסופית אני לא חושבת שיש פה ויכוח אצל מי מהיושבים בשולחן הזה.

<עידית פרוים: הרי כולנו מסכימים שבנקודת הזמן הזאת - -

איילת נחמיאס ורבין: המחירים גבוהים מדי.

איילת נחמיאס ורבין: נקודה.

<עידית פרוים: - - לאור התקווה שתתפתח התחרות וגם מאפיינים של השוק, כדאי להמתין ולראות.

<עידית פרוים: זה כל מה שאנחנו אומרים בשלב הזה.

איילת נחמיאס ורבין: ברשותך, אני רוצה להעביר לשחקן שנכנס לשוק.

רחל עזריה: אמרתי פעם אחת ואני חוזרת על זה שוב.

רחל עזריה: לומר "להמתין ולראות" – הבנו.

רחל עזריה: מה השלבים הבאים, ולא להסביר למה השלבים הבאים לא יצליחו, אלא להסביר מה השלבים הבאים ולמה הם כן יצליחו.

רחל עזריה: להסביר למה זה לא יצליח – אנחנו לא נכנסים לדיון על מה שהיה עם "נסטלה".

רחל עזריה: אנחנו לא חוזרים אחורה לדיונים.

רחל עזריה: אבל לא יכול להיות שישבו בעוד עשר שנים פה בכנסת וידונו בלמה המחירים גבוהים, ואז יגידו מה היה אז ולמה אז לא עשו אחרת.

רחל עזריה: מספיק.

איילת נחמיאס ורבין: אני לא רוצה שיחזרו לדיון הזה בעוד עשר שנים, ועל זה רחל ואני מסכימות.

איילת נחמיאס ורבין: עו"ד ערן אמיר, היועץ המשפטי של "שופרסל", אני אודה לך אם תשתף אותנו במה שאתם יכולים.

איילת נחמיאס ורבין: מה שכבר חשוף לציבור.

איילת נחמיאס ורבין: אתם כמובן חברה ציבורית, אז נזהר.

<ערן מאירי: רק לתקן, גברתי – עַרן מאירי.

איילת נחמיאס ורבין: ב-א'?

<ערן מאירי: ב-ע'.

<ערן מאירי: פעם אחת, ואחרי זה רצים עם זה.

איילת נחמיאס ורבין: זה מה שאני אוהבת בכנסת, כל יום לומדים משהו חדש.

<ערן מאירי: ראיתי פה את השקפים ואני חושב שכולם פה מסתובבים ומאוד עדינים בדיבורים ובנתונים.

<ערן מאירי: העובדה היא – לפחות מה שאני יודע, מה שאנחנו יודעים – שתי חברות מחזיקות ב-92% מנתח השוק, כאשר אחת מהן היא מונופול ברור, היא מעל 50%.

<ערן מאירי: זאת אומרת, כשמדברים פה על סוג של שליטה בשוק, אני חושב שהנתונים האלה קיימים.

<ערן מאירי: אני חושב שהנתונים האלה קיימים גם ברשות להגבלים.

<ערן מאירי: מכאן מתחיל הסיפור.

<ערן מאירי: כאשר לוקחים את כל השרשרת – יצרנים או יבואנים, קמעונאים וצרכנים – בעצם רואים ששתי חוליות בשרשרת הזאת מצבם עגום.

<ערן מאירי: אנחנו הגענו למסקנה הזאת ואנחנו רואים את זה, בסך הכל אנחנו חיים בקרב הציבור ואנחנו יודעים שהמחיר שהצרכנים משלמים על מזון לתינוקות הוא יקר.

<ערן מאירי: הם משלמים יקר.

<ערן מאירי: בואו נגיד שבארצות הברית המחיר של מזון לתינוקות הוא פחות 35%, בגרמניה פחות 62%.

<ערן מאירי: נכון, יש את סוגיית המע"מ וסוגיות אחרות, אבל כשאנחנו יודעים שלפחות יצרן אחד, מהנתונים שאנחנו - - -

איילת נחמיאס ורבין: אנחנו לגמרי אתך.

איילת נחמיאס ורבין: לרחל יש ארבעה ילדים, לי יש שלושה, אנחנו מסוגלות לעשות 18 דברים בו זמנית.

איילת נחמיאס ורבין: תאמין לי, אני יכולה גם לחזור על המשפט האחרון אם יש צורך.

<ערן מאירי: כשאנחנו מנתחים – לפחות בדוחות כספיים שניתנים לניתוח, כי מדובר בחברות ציבוריות – רואים שבתחום הזה רווח תפעולי של חברה הוא כמעט 30%, כאשר הרווח התפעולי שלה בתחומים אחרים במוצרי המזון הוא בערך עשרה, שנים-עשר אחוז, אז ברור לגמרי שבמשוואה הזאת משהו פה לא הגיוני, לא נכון, לא ראוי.

<ערן מאירי: אני גם מבין מה שנאמר כאן, שאם עכשיו ייכנסו לנושא של פיקוח, מן הסתם בפיקוח מסתכלים על שתי החוליות, גם היצרנים וגם הקמעונאים, כשהיום את הקמעונאים אף אחד לא סופר, כי כולם יוצאים מנקודת הנחה שהקמעונאים מפסידים.

<ערן מאירי: וזה נכון, כל הקמעונאים מפסידים.

<ערן מאירי: אני לא צריך לתת עצות לרשות ההגבלים איך מטפלים במונופולים או איך מטפלים בקבוצות ריכוז או איך מטפלים בקבוצה הזאת של המחיר.

<ערן מאירי: אני לא נמצא כאן.

<ערן מאירי: אני אומר עוד פעם, מבחינתנו – ועובדה היא שלא חיכינו - - -

איילת נחמיאס ורבין: ערן, אתם מפרסמים בדוחות הכספיים שלכם מאיפה הפורמולה שלכם?

איילת נחמיאס ורבין: מאיפה המותג הפרטי?

<ערן מאירי: היום אנחנו נמצאים על נתח שוק ב"שופרסל" של למעלה מ-12% המותג שלנו ב"שופרסל".

<ערן מאירי: מכיוון שאנחנו מוכרים אך ורק בתוך "שופרסל", אז אני מניח שביחס לשוק זה משהו בסביבות ה-3%.

<ערן מאירי: כמובן שאנחנו רוצים ללכת יותר ואנחנו מתכוונים לעשות את זה לזמן ארוך, כלומר לא באנו לתת גיחה ולצאת החוצה.

איילת נחמיאס ורבין: אני מניחה שלא הייתם עושים השקעה כזאת.

<ערן מאירי: התקשרנו עם חברת "פריגו".

<ערן מאירי: "פריגו" היא יצרנית אמריקנית בין-לאומית, עם מוניטין.

<ערן מאירי: היא יצרנית מזון לתינוקות הגדולה בעולם למותגים פרטיים.

<ערן מאירי: עוד פעם, אני לא נכנס כרגע אם צריך פיקוח או לא פיקוח.

<ערן מאירי: כמובן שבתוך המגזר הזה אני תמיד אעדיף תחרות וכל מה שניתן לעשות עם תחרות אולי יכול רק לעזור.

<ערן מאירי: אני אומר שוב, יכול להיות שיבואו גם יצרנים אחרים וזו תהיה התחרות, בשביל זה אנחנו כאן.

איילת נחמיאס ורבין: אני רוצה להגיד שאני מאוד מאוד שמחה שנכנסתם לשוק הזה.

איילת נחמיאס ורבין: אני עוקבת אחרי מה שאתם עושים.

איילת נחמיאס ורבין: לפעמים אתם מדברים מפוזיציה – תלוי באיזה פוזיציה אתה מדבר, באיזה כובע.

<ערן מאירי: גברתי, אנחנו רוצים להרוויח.

איילת נחמיאס ורבין: אני אגיד לך יותר מזה, בגלוי, אני רוצה שתרוויחו, אני רק שואלת את עצמי איפה ועל איזה כיס מרוויחים, מבלי להיכנס לא למשכורות ולא לדיבידנדים.

איילת נחמיאס ורבין: אני רק אומרת שאני מכבדת את זה שאתה יושב פה, אני חושבת שעשיתם מהלך חשוב, אבל לא צריך להתעלם מזה שגם אתה מדבר מפוזיציה.

איילת נחמיאס ורבין: במקרה הזה, בפוזיציה של מי שכן השפיע על התחרות ואנחנו מברכות על כך בדיון הזה.

<ערן מאירי: אני בסופו של דבר חברה עסקית שאמורה להרוויח.

<ערן מאירי: בואו נאמר שבשלב הזה המהלך הזה נועד לצמצם לי את ההפסדים, כי במצב הנוכחי, עד הכניסה שלנו כיבואנים או למעשה מספקים מותג פרטי שלנו, אנחנו מפסידים הרבה.

<ערן מאירי: אני מניח שגם הנתונים האלה ידועים אצל כל מי שנמצא פה לשמאלי, שרשתות השיווק מפסידות כל הזמן ולאורך שנים על המוצר הזה.

איילת נחמיאס ורבין: אני לא רוצה להיכנס לעולם העסקי ולזה שאנחנו גם יודעים למה עושים "לוס לידר", וזה לא קשור לתחליפי החלב ולא לחיתולים.

איילת נחמיאס ורבין: אתה עושה "לוס לידר" ועושה מבצעים כי אתה רוצה להכניס אנשים לחנות ואתה רוצה שיגרפו מיליון דברים בדרך.

איילת נחמיאס ורבין: אני לא נוהגת לדבר על הרקע העסקי שלי, אבל אני רק אגיד ש"לוס לידר" הוא מהלך קמעונאי מוכר, ידוע ומקובל בכל העולם.

איילת נחמיאס ורבין: פעם זה היה וידאו ופעם טלוויזיה, ובמקרה הזה זה מזון לתינוקות.

איילת נחמיאס ורבין: ערן, אתם יושבים בכיסא של הטובים שעושים איזשהו שינוי בשוק, גם אם נכנסתם לזה כי אתם רוצים לצמצם את ההפסדים שלכם, וזה בסדר גמור בעיני.

איילת נחמיאס ורבין: זה מהלך עסקי לגמרי מקובל ולגיטימי, אני רק אומרת שפה אנחנו חייבים לא להתייחס ל"לוס לידר" כדבר שלילי, אלא זה מהלך קמעונאי שגרתי.

<ערן מאירי: ברור לגמרי.

איילת נחמיאס ורבין: כלומר, אם זה לא יהיה ה"לוס לידר", אתם תמצאו "לוס לידר" אחר.

איילת נחמיאס ורבין: חשוב להגיד גם את זה בדיון הזה.

<ערן מאירי: אנחנו באמת חושבים שאפשר להוריד את מחירי מוצרי המזון לתינוקות.

<ערן מאירי: זה מוצר שאפשר להוריד אותו בלא מעט.

איילת נחמיאס ורבין: תודה רבה לך.

איילת נחמיאס ורבין: רן מלמד, עמותת "ידיד".

<רן מלמד: הפעם אני לא מייצג רק את עמותת "ידיד", אלא גם קבוצה גדולה של סטודנטים מבית-ספר לעבודה סוציאלית בתל-אביב שעובדת כבר שנה וחצי על נושא מחיר תחליפי חלב לתינוקות.

<רן מלמד: ברשותכם, אני רוצה להאיר עוד שניים שלושה היבטים שאני חושב שאחר כך ישפיעו גם על הצעת החוק.

<רן מלמד: הדיון הראשון שנכנסנו אליו עסק בכלל במה עדיף, סבסוד או פיקוח.

<רן מלמד: שמנו אותו רגע בצד והלכנו לבדוק את השוק.

<רן מלמד: הדבר הראשון שגילינו זה שיש מלא מלא השתקה והסתרת של נתונים.

<רן מלמד: שתי החברות הגדולות סירבו לשתף פעולה, לא בשיחות טלפון, לא בפגישות פנים אל פנים ולא במסירת מידע.

<רן מלמד: מה שכן הצלחנו לברר זה שמידי שנה – ואני חושב שזה צריך להשפיע גם על מה הולכים לעשות בסוף – החברות הגדולות האלה, אני לא יודע אם "שופרסל" כן או לא, מעבירות מיליוני שקלים לבתי-החולים עבור הזכות לתת דוגמיות.

<רן מלמד: נתח השוק כפי שאנחנו גילינו אותו עומד על כ-200, 200 ומשהו מיליון שקלים לשנה.

<ערן מאירי: סליחה, אתה טועה – 570 מיליון.

<אמיר רשף: כן, זה המספר שאנחנו מכירים.

איילת נחמיאס ורבין: זה נשמע לי נמוך.

<רן מלמד: יכול להיות שאני טועה.

איילת נחמיאס ורבין: 570 מיליון שקלים.

<רן מלמד: הנתונים שאנחנו יודעים על הכספים שמועברים לבתי-החולים מדברים על כ-10% מהשווי הזה.

<רן מלמד: זה אומר שאם יפסיקו קודם כל את חלוקת הדוגמיות והתשלום לבתי-החולים, לכאורה אפשר לחסוך לצרכן הישראלי, בצורות השיווקיות והקמעונאיות האלה והאחרות, 10% מהמחיר.

<רן מלמד: עד היום לא ברור – ואני חייב לומר שמכתבים שנשלחו על זה לשר הבריאות לא נענו – למה ממשיכים לאשר את מתן הכספים האלה, שאנחנו חושבים שהיא לא נכונה, לא מוסרית, לבתי-החולים.

איילת נחמיאס ורבין: אבל זה שיפור לעומת המצב הקודם שהיה.

איילת נחמיאס ורבין: צריך להגיד את זה.

<רן מלמד: לטעמי לפחות, וכרגע אני לא נכנס לכן הנקה או לא הנקה, המסחרה שנעשית בבתי-החולים בנושא של תחליפי החלב לא צריכה להיות בשום צורה שהיא.

<רן מלמד: צריך להפסיק אותה.

<רן מלמד: זו פעילות שיווקית שאסור שתהיה, ואני מצפה שאנשים בכירים במשרד הבריאות יבואו ויגידו שצריך להפסיק אותה.

איילת נחמיאס ורבין: בגלל עידוד הנקה או בגלל שזה ישפיע על מחירי התחליפים?

<רן מלמד: אמרתי, כרגע אני לא נכנס לקטע של עידוד הנקה.

<רן מלמד: אין לי ספק שזה יכול להשפיע על נושא המחירים, ואני חושב שצריך לפצח את זה גם משם.

<רן מלמד: אני כן חושב שצריך פעם אחת ולתמיד לדרוש ולפרסם את הנתונים הבסיסיים של העלויות ולראות מה הם מרווחי הרווח שחברות התמ"ל לוקחות ומקבלות.

<רן מלמד: זה בסדר "לוס לידר", אבל השאלה היא איזה מחיר גובים ואם המחיר הזה מוגזם.

<רן מלמד: יהיה "לוס לידר" שיהיה על היקף יותר נמוך, אולי גם המחיר ירד.

<רן מלמד: השאלה היא כמה גובים.

<רן מלמד: אני חושב שעד שלא נקבל תשובות לנתונים האלה, ואין את התשובות האלה – לא שאני מכיר אותם, ואם יוצגו פה אני מאוד אשמח – עוד יהיה צריך לשבת ולחפור ולבדוק מה עושים.

איילת נחמיאס ורבין: אמיר רשף, יש סיכוי שתידרשו לשאלה כמה משפיעה ההתקשרות עם בתי-החולים על מחיר התמ"לים?

רחל עזריה: השלב הראשון בפיקוח על המחירים הוא קודם כל דרישה לחשיפת כל המידע.

<רן מלמד: מה שאני אומר זה ששלב לפני הפיקוח, שייתנו קודם את הנתונים.

רחל עזריה: אנחנו מתנהלים פה בסיטואציה שבה ההרגשה היא שכל הזמן נמנעים מלעשות.

רחל עזריה: זה השלב הראשון בפיקוח על המחירים – חשיפת נתונים.

רחל עזריה: אתה בעצם מחזק את זה שאין לנו את הנתונים.

<רן מלמד: אין נתונים וצריך להפסיק את הנוהג הפסול של תשלום לבתי-החולים.

איילת נחמיאס ורבין: בסדר גמור.

איילת נחמיאס ורבין: אני מודה לך מאוד, רן מלמד.

איילת נחמיאס ורבין: הצטרף אלינו חבר הכנסת חאג' יחיא.

איילת נחמיאס ורבין: לפני כן, אני רוצה לתת את רשות הדיבור לאורי אלדר, מהפורום למאבק בעוני.

<אורי אלדר: אני, אולי בניגוד אליך, מתנגד להפחתת מע"מ.

<אורי אלדר: אני מצדיק מאוד את האוצר שזה עלול להכניס לתסבוכת שלא נדע לצאת ממנה.

<אורי אלדר: יש לנו הצעה – שכבר הצענו אותה בזמנו – לעשות פיקוח על מחירים, אבל לא אצל הקמעונאים.

<אורי אלדר: זאת אומרת, לבוא ולומר לספק: זה הרווח הסביר שלך.

<אורי אלדר: כלומר, יש פיקוח מחיר בשער של המפעל.

<אורי אלדר: אחר כך, שהקמעונאים ביניהם יתחרו על המחירים שהם יגבו מהצרכן.

<אורי אלדר: זה צריך להיות שלב נוסף, אולי לעשות את זה בפעם הראשונה.

<אורי אלדר: ספק שיעמוד במחירים שבפיקוח, לא מספיק רק לתת לו שוט – אדוני, תעמוד במחיר – אלא לחפש דרך איך לתת הטבה לאותו ספק שעמד במחיר הפיקוח, ממשלתית, רשות מקומית וכל דבר אפשרי.

<אורי אלדר: דבר אחרון, לגבי ה"לוס לידר".

<אורי אלדר: יש הבדל עצום, גברתי היושבת-ראש, בין "לוס לידר" בטלוויזיה ובין תחליפי מזון לתינוקות.

איילת נחמיאס ורבין: אני יכולה לתת לך עוד מיליון דוגמאות ל"לוס לידר" במזון.

<אורי אלדר: עדיין יש כמה מוצרים שבהם החשיבות והצורך של אימהות הוא הרבה יותר גדול מאשר בטלוויזיה צבעונית 50 אינץ'.

איילת נחמיאס ורבין: בכוונה נתתי את זה כדוגמה כדי להבהיר שמדובר במהלך, ואם זה לא יהיה מזון לתינוקות, הקמעונאים ימצאו מוצר אחר ל"לוס לידר", ואין לי טענות אליהם על הדבר הזה, זה בסדר גמור.

איילת נחמיאס ורבין: אם בסופו של דבר יתברר שאין מנוס אלא לפקח, במשרד האוצר ובמשרד הכלכלה יצטרכו לשאול את עצמם איך אכן מפקחים על המוצר.

איילת נחמיאס ורבין: הבנתי לגמרי את הנקודה שלך.

איילת נחמיאס ורבין: תודה רבה.

איילת נחמיאס ורבין: חבר הכנסת חאג' יחיא, בבקשה.

עבד אל חכים חאג' יחיא: אני אתחיל מזה שברור שהורים שיש להם ילדים קטנים הם הורים בתחילת דרכם, כאלה שאולי עדיין מחפשים דירה, מצבם הכלכלי לא בכי טוב, ושם אנחנו צריכים לנסות ולעזור.

עבד אל חכים חאג' יחיא: הפיקוח על המחירים חשוב מאוד, אבל אני מוסיף כאן דבר נוסף – לאחרונה ברשתות מסוימות באו עם תחליף חלב לתינוקות ואחרי בדיקה התברר שהוא בעייתי, שיש בו סוכר והוא לא מתאים, כלומר שהתרכובת עצמה לא תמיד מתאימה.

עבד אל חכים חאג' יחיא: לכן צריך לקחת גם את זה בחשבון ולא רק להתחרות עם המחיר, אלא שיהיה גם מוצר מתאים ונכון, שלא מזיק.

עבד אל חכים חאג' יחיא: אנחנו לא רוצים לעקוף את הפיקוח הזה על-ידי מוצרים ועל-ידי מזון שאינו מתאים.

עבד אל חכים חאג' יחיא: הנקודה הזאת צריכה להיות גם בהצעת החוק או הבדיקה שלנו - - -

איילת נחמיאס ורבין: האיכות.

עבד אל חכים חאג' יחיא: כן, האיכות.

עבד אל חכים חאג' יחיא: אני לא רוצה שיהיה תחליף חלב של רשת מסוימת – אני לא רוצה להזכיר את שמה - שאינו מתאים ואף יכול להזיק.

איילת נחמיאס ורבין: לא היית פה, חבר הכנסת חאג' יחיא - אנחנו מתקרבים לסיום הדיון – אני שאלתי את השאלה הזאת בצורה ישירה את נציג "שופרסל".

איילת נחמיאס ורבין: "שופרסל" מוכרים מוצר של חברה בין-לאומית ידועה – "פריגו".

רחל עזריה: בעיתונים חזרו בהם מהפרסום.

איילת נחמיאס ורבין: אני מכירה את "פריגו" היטב, חברה יצרנית מהטובות בעולם.

עבד אל חכים חאג' יחיא: בכוונה לא הזכרתי את השם.

עבד אל חכים חאג' יחיא: גם אם התברר שזה לא מדויק, אנחנו צריכים לדאוג שבעתיד זה לא יקרה.

עבד אל חכים חאג' יחיא: היו כבר מקרים שמוצרים לתינוקות הזיקו.

איילת נחמיאס ורבין: אנחנו מדינה פוסט "רמדיה", ברור.

עבד אל חכים חאג' יחיא: צריך גם שהפיקוח על המחיר יהיה פר 100 גרם או פר משקל מסוים, כי יש הרבה רשתות שמשחקות בכמות.

עבד אל חכים חאג' יחיא: צריך שהפיקוח יהיה פר משקל מסוים.

איילת נחמיאס ורבין: זה משהו אחר.

<ערן מאירי: אני חייב להגיב, כי נאמרו דברים לפרוטוקול.

<ערן מאירי: הנושא של הסוכר היה ניסיון של סיכול ממוקד, שכרגע אני לא רוצה לומר מאיפה הוא הגיע, הוא חסר בסיס, חסר נתונים.

<ערן מאירי: כל המוצרים האלה עוברים את אישור משרד הבריאות, ונמצאים פה נציגי משרד הבריאות.

<ערן מאירי: אני מבקש שלפחות בנקודה הזאת יהיה ברור שלא מדובר פה בבעיה של איכות.

איילת נחמיאס ורבין: גם אני לא חושבת שמדובר בבעיה של איכות.

איילת נחמיאס ורבין: אני חושבת שבכל תחליפי המזון לתינוקות, גם נוכח ההמלצות של משרד הבריאות, בלי יוצא מהכלל, יש כמות סוכר שהיא גבוהה – בוודאי בהשוואה למוצרי חלב רגילים – בערך ב-4%.

איילת נחמיאס ורבין: אני מניחה שביום מן הימים גם לעניין הזה נידרש.

רחל עזריה: אבל זה בכלל החברות.

איילת נחמיאס ורבין: אמרתי את זה.

איילת נחמיאס ורבין: אני אומרת לכם את זה כמי שמבלה עכשיו הרבה אצל רופא שיניים בגלל זה.

איילת נחמיאס ורבין: צריך להיות ער לדבר הזה.

איילת נחמיאס ורבין: מכיוון שמשרד הבריאות בעצמו נדרש לכמות הסוכר במזון בכלל, חשוב להידרש גם לעניין הזה.

איילת נחמיאס ורבין: חברת הכנסת מלינובסקי, את רוצה להגיד משהו?

יוליה מלינובסקי: אני רק רוצה לברך, אבל חבל שהילדים שלי כבר גדלו ואני לא אהנה מזה.

איילת נחמיאס ורבין: יקירה, יש לי חדשות בשבילך, גם אני.

איילת נחמיאס ורבין: החל מלפני שנה וחצי גם אני לא נהנית מזה יותר.

איילת נחמיאס ורבין: אין לנו ניגודי עניינים, אלא אם כן רחל רוצה לגלות לנו משהו.

איילת נחמיאס ורבין: אבל מה, אנחנו כן דואגות לחברה שלנו, חברת הכנסת מירב בן ארי.

יוליה מלינובסקי: כן, אנחנו חייבות להבהיר את זה מהר מאוד.

<אליהו יצחק: כסבא, אנחנו דואגים לנכדים.

איילת נחמיאס ורבין: אני מסכימה אתך.

איילת נחמיאס ורבין: בשעה שתיים נעשה מחווה לסבים ולסבתות.

<אלי גורדון: אני מנהל שירות המזון.

<אלי גורדון: רק התייחסות קטנה לעניין של איכות ובטיחות של מזון לתינוקות – אנחנו מדברים על אכיפה ופיקוח מתוגבר ביותר בתחום של מזון לתינוקות, בין היתר גם בגלל האירועים הקודמים.

<אלי גורדון: אנחנו מבצעים פיקוח על כל משלוח שמגיע למדינת ישראל וגם על היצרן שנמצא במדינת ישראל ומייצר מזון בשגרה כאן.

<אלי גורדון: בהתייחס לסוכר – יש לקחת בחשבון שקיימת רגולציה מאוד מאוד ברורה וחד-חד-ערכית לעניין הרכב המוצר, בין היתר גם למה מותר ומה אסור להוסיף, גם אם זה סוכר מוסף או חלב שמכיל באופן טבעי סוכר חלב.

איילת נחמיאס ורבין: כמו שאמרתי, אני חושבת שאנחנו נמצאים ביום שאחרי הנחיות משרד הבריאות בנושא הסוכר.

איילת נחמיאס ורבין: אני חושבת שיבוא רגע שנצטרך להידרש לעניין הזה גם בתחליף מזון לתינוקות.

<אלי גורדון: אני מסכים איתך, רק צריך לקחת בחשבון שרגולציה לעניין של מזון לתינוקות היא אחרת, שונה, ובין היתר גם התייחסות לזה.

איילת נחמיאס ורבין: אני מודה לך.

איילת נחמיאס ורבין: חברת הכנסת מלינובסקי, אני מודה לך על הברכות שלך ועל זה שהצטרפת אלינו.

איילת נחמיאס ורבין: חבר הכנסת אשר, בבקשה.

אני רוצה לברך את מגישי ההצעה.

כשהגישו את ההצעה הזאת לא הייתי בכנסת הזאת, חזרתי רק לפני מספר חודשים, אבל בקדנציה הקודמת קידמנו, יחד עם מירי רגב, את הצעת החוק הזאת, ואני שמח שהפעם זה יהיה.

כנראה שהסיסטם הוא שיהיה שר אוצר מאותה מפלגה ואז זה יכול ללכת.

אני חושב שזו החלטה ברוכה ונכונה והיא באמת נותנת את האפשרות למשפחות לגדל את ילדיהם.

זה בעצם הלחם – כמו שבמחירי הלחם אין ויכוח שצריך להיות פיקוח, זה הלחם של התינוקות שלנו.

הפתרון, חברת הכנסת מלינובסקי, זה הנכדים.

את יודעת, מה שלא הצלחת לעשות עם הילדים, תצליחי לעשות עם הנכדים.

דבר אחד – יכול להיות שדיברו על זה, אבל אני אגיד את זה במילה אחת – בסופו של דבר אסור שיהיה מצב שהפיקוח יהיה רק על סוג מסוים ואז זה יקבל איזה שם של מוצר שהוא נחות יותר.

הרי הורים לא מתפשרים בשביל הילדים שלהם - - -

איילת נחמיאס ורבין: לא היית כאן כשהרשות להגבלים הציגו את הנתונים.

אוקיי, אם דיברו על זה.

הפיקוח חייב להיות ברוחב.

יכול להיות שיהיו פערים קטנים כאלה ואחרים.

איילת נחמיאס ורבין: חבר הכנסת אשר, ה-shift הוא לכיוון המוצרים היקרים, בניגוד לכל מה שאנחנו מכירים מעולמות המזון והמותגים הפרטיים.

איילת נחמיאס ורבין: "שופרסל" בוודאי יעידו על זה.

אשרי שכיוונתי לדעת גדולות.

איילת נחמיאס ורבין: ממש.

איילת נחמיאס ורבין: לדעת ענקית וגדולה.

אז אני מודה לכם על זה, ובעזרת ה' אני מקווה שזה יבוא לקריאה ראשונה ואחר כך שנייה ושלישית.

רחל עזריה: אנחנו עובדים על זה.

רחל עזריה: חבל שלא היית בחצי הראשון של הדיון, היית נותן כתף פה.

אני מאתגר את כולנו גם לגבי נושא אחר, הצליאק.

איילת נחמיאס ורבין: אנחנו נדרשים לזה וזה בעבודה.

איילת נחמיאס ורבין: אמיר רשף, רצית לומר כמה מילים לסיכום.

<אמיר רשף: נוצר אולי רושם מוטעה שעמדת הממשלה היא שלא צריך לעשות כלום ואין סיבה לטפל בשוק הזה והכל טוב ויפה.

<אמיר רשף: זו לא עמדת הממשלה.

<אמיר רשף: התחלתי ואמרתי שאנחנו מזהים בעייתיות בשוק הזה, אנחנו מזהים ריכוזיות גבוהה ואולי יש איזשהו שיח שהוא לגיטימי לגבי מהו הכלי הנכון.

<אמיר רשף: הערתי את תשומת לב הוועדה לגבי השלכות אפשריות של פיקוח.

<אמיר רשף: אתם יודעים, פה בכנסת, שאנחנו עושים הרבה מאוד כדי להוזיל את המחירים במוצרי הצריכה, בפרט במוצרי המזון.

<אמיר רשף: אנחנו בוחנים בכל שוק את הכלי הרלוונטי.

<אמיר רשף: בשווקים מסוימים שבהם הייבוא יותר קל, למשל המזון הרגיל – יושב פה אלי גורדון, שבשנה שעברה הוביל שינוי רגולטורי מאוד גדול ברגולציה על ייבוא מזון בסיכון יותר נמוך, מה שמכונה בז'רגון "רפורמת הקורנפלקס", ואני מקווה שנראה תוצאות של זה כבר השנה.

<אמיר רשף: בשווקים אחרים שבהם הייבוא יותר מוגבל או שיש יתרון גם לייצור מקומי, מסיבות טבעיות, כמו שוק החלב והבשר הטרי, אנחנו נותנים מענקים ליצרנים מקומיים בינוניים כדי שיתנו תחרות לגדולים וכדי שייצרו את התחרות בשוק הזה.

<אמיר רשף: אם נסבור שיש פוטנציאל לעשות מהלך דומה – דרך אגב, עשינו את זה עכשיו גם במזון נטול גלוטן באמצעות הוראה שהוציא משרד הכלכלה – ושיש סבירות לייצר את התחרות דרך הכלים האלה, אנחנו לא נהסס ונעמיד לכך את המשאבים.

<אמיר רשף: כמובן שאנחנו, כוועדת מחירים, נמשיך לעקוב אחרי השוק הזה ולשקול את צעדינו בהתאם.

איילת נחמיאס ורבין: תודה רבה לאמיר רשף.

איילת נחמיאס ורבין: אני רוצה לסכם את הדיון ולהודות לכולם ולמציעים.

איילת נחמיאס ורבין: אני מסכמת את הדיון בזאת שאנחנו נקדם את הצעות החוק של חברת הכנסת רחל עזריה וגם של דב חנין.

איילת נחמיאס ורבין: אני מבקשת מהרשות להגבלים עסקיים לבחון את מחירי התמ"ל ולהעביר אלינו נתונים יותר מפורטים על המחירים.

איילת נחמיאס ורבין: יהיו לכם עוד כמה חודשים, תכף נראה באיזה מתווה אנחנו מקדמים את הצעות החוק, ואנחנו רוצים שתתייחסו למה שהזכיר רן מלמד בנושא של הצו המוסכם, שלכאורה מצד אחד היה אמור לפתוח את בתי-החולים להזדמנות להורים לדגום כל מיני סוגי תמ"ל ולא להגביל אותם לסוג תמ"ל אחד.

איילת נחמיאס ורבין: מנהלת הוועדה שלנו אמרה לי שחבר הכנסת דני דנון, היום שגרירנו באו"ם, הציע הצעת חוק לאסור את הדוגמיות ונציגי בתי-החולים יחד עם משרד הבריאות הגיעו לוועדה וטענו שהתרומות הם נתח חשוב מהתקציב שלהם.

איילת נחמיאס ורבין: אני מוצאת את עצמי כל הזמן מביאה מבואות מהמקורות – אוי לי מיצרי ואוי לי מיוצרי, זו באמת סיטואציה בלתי אפשרית, ולכן חובתנו היא לקדם הצעות חוק שעברו את המליאה.

איילת נחמיאס ורבין: גם אם ביני לבין רחל יש ויכוח איך יותר נכון לעשות את זה, בסופו של דבר הדברים אינם סותרים אחד את השני - -

רחל עזריה: צריך להתקדם.

איילת נחמיאס ורבין: - - וצריך להתקדם הלאה ולדון גם בשאלות הקשות שאני העליתי.

איילת נחמיאס ורבין: אני מבקשת שתעבירו לוועדה, מוקדם ככל הניתן, מתווה מדויק, כמה זמן נדרש לכם כדי לבדוק מה ההשפעה של התחרות על השוק וגם של הצו המוסכם בבתי-החולים.

איילת נחמיאס ורבין: אנחנו, כמובן, נקבע מועד לדיון בהצעות החוק.

רחל עזריה: וגם מה התוכנית שלכם לדאוג להוזלה.

איילת נחמיאס ורבין: מתווה מפורט יעזור לנו בהחלטה, כי המטרה שלנו היא שכל ילד במדינת ישראל יהיה זמין ונגיש למזון איכותי מיום היוולדו וכמובן גם אחר כך, כשהוא כבר מגיע למערכת החינוך.

איילת נחמיאס ורבין: בלי שום קשר לכל הדברים האחרים שנאמרו פה, זו בעיני מטרת-על וגורם ראשון במעלה לשוויון הזדמנויות.

איילת נחמיאס ורבין: לזה כולנו צריכים להידרש וכולנו רתומים למטרה הזאת.

איילת נחמיאס ורבין: תודה רבה, יום נעים.

איילת נחמיאס ורבין: הישיבה נעולה.